Esuwerʉ amʉꞌ tapurɨnin nan pɨꞌ taꞌpʉ Sises uya,
“Ɨyenupatoꞌ kon uya pɨꞌ autaꞌsisaꞌ kon yau,
upoitorʉ ton pe kuru rɨ ɨwesi kon mɨrɨ.
Mɨrɨ aꞌtai iꞌnapairon iꞌtutoꞌ auyaꞌnokon oton,
mɨrɨpan uya imoꞌkasaꞌ pe ɨkupʉ kon mɨrɨ,”
taꞌpʉ iya.
Toꞌ uya eikʉꞌpʉ,
“Ina kamoro Epʉraꞌan payan ton;
ɨnʉꞌ rɨ enawon kon yeꞌ pen nɨ.
Nai kasa imoꞌkasaꞌ pe ɨweꞌtoꞌ oton kon ta auya?”
taꞌpʉ toꞌ uya.
Sises uya toꞌ eikʉꞌpʉ,
“Iꞌnapairon ekama uya ɨpɨꞌnokon;
tanporon kon nʉmakoitayaiꞌneꞌ nan esi makoi poitorʉ ton pe.
Ipoitorʉ pe teꞌsen esi mɨrɨ tʉtonpa ton koroꞌtawon pen nɨ,
eꞌtane imu rɨken esi mɨrɨ,
mɨrɨ yawon tɨwɨroꞌ eꞌ pe rɨ.
Imu uya ɨmoꞌkasaꞌ kon pe iyesi yau,
imoꞌkasaꞌ pe kuru rɨ ɨwesi kon mɨrɨ.
Epʉraꞌan payan pe ɨwesi kon tukaiꞌ siꞌtuyaiꞌ,
mɨrɨ rɨ eꞌtane uwɨnɨ pɨꞌ ɨyeꞌkamasaꞌ kon,
apʉne pʉra umaimu pata pʉra rɨ ɨwesi kon wenai ayauꞌnokon.
Iꞌnapairon ekama uya ɨpɨꞌnokon;
uneneꞌpʉ ikʉipʉnʉ piyau;
ɨkʉipʉnʉ kon winɨ ɨnetaꞌpʉ kon kupʉ auyaꞌnokon nɨ nɨrɨ mɨrɨ,”
taꞌpʉ iya.
“Epʉraꞌan kʉrɨ rɨ ina kʉipʉnʉ,”
tukaiꞌ toꞌ uya eikʉꞌpʉ.
“Epʉraꞌan munkɨ rʉꞌsan pe ɨwesi kon yau,
inkupʉꞌpʉ mʉkuꞌtʉiꞌno.
Naꞌneꞌ rɨ si,
uwɨnɨ pɨꞌ ɨyeꞌkupʉ kon,
kaꞌpon saꞌne iꞌnapairon ekamanin nɨ ɨpɨꞌnokon tʉnetaꞌpʉ Papa winon.
Epʉraꞌan uya mʉkuꞌatʉiꞌneꞌ waraino kuꞌsaꞌ pʉra rɨ iyesi.
Ɨkʉipʉnʉ kon nʉkupʉnʉ rɨ nin kupʉ auyaꞌnokon mɨrɨ,”
taꞌpʉ iya.
“Pʉrau amʉꞌ ton pen nɨ ina,
Papa rɨken kʉrɨ rɨ ina kʉipʉnʉ,”
taꞌpʉ toꞌ uya.
Sises uya taꞌpʉ toꞌ pɨꞌ,
“Papa esi yau ɨkʉipʉnʉ kon pe,
uiꞌnʉnkatʉiꞌno,
Papa winɨpai uyeꞌsaꞌ pɨꞌ serɨ yaꞌ.
Uiwanoꞌ pe uyeꞌsaꞌ pen,
eꞌtane uyennoꞌsaꞌ iya.
Ɨꞌrɨ pe iyesi pɨꞌ saꞌman pe rɨ umaimu esi ɨponaꞌnokon?
Umaimu ɨnetapai pʉra ɨwesi kon pɨꞌ iyesi.
Ɨkʉipʉnʉ kon,
Makoi munkɨ pe ɨwesi kon,
ɨkʉipʉnʉ kon maimu awɨrɨ eꞌpai ɨwesi kon.
Teꞌwɨsen yeꞌ kʉrɨ rɨ iyepiyaꞌtɨꞌpʉ siꞌkɨrɨ rɨ,
tʉutaꞌsisen pen nɨ iꞌnapairon pɨꞌ,
iꞌnapairon yeꞌ pe pʉra tesi pɨꞌ.
Kasi pe iyesi aꞌtai,
teseru pe rɨ teꞌsen kupʉ iya mɨrɨ,
kasi yeꞌ pe tesi pɨꞌ mɨrɨ awonsiꞌkɨ kasi yeꞌ ton kʉipʉnʉ pe tesi pɨꞌ.
Iꞌnapairon ekama tane uya,
uyapurɨ auyaꞌnokon pʉra iyesi.
Ɨnʉꞌ rɨ uya tʉmakooi ke uiꞌtu?
Iꞌnapai rɨ usaurokʉ pe iyesi yau,
ɨꞌrɨ pe iyesi pɨꞌ uyapurɨpai pʉra ɨwesi kon?
Papa iwanoꞌ uya rɨ,
Papa maimu eta mɨrɨ.
Eta auyaꞌnokon pʉra iyesi,
apʉne pʉra Papa iwanoꞌ pe pʉra ɨwesi kon pɨꞌ,”
taꞌpʉ iya.
Esuwerʉ amʉꞌ uya eikʉꞌpʉ,
“Ina uya peꞌ ta pʉn Sameriya pon pe ɨwesi,
ɨri aꞌkwarʉ yen pe?”
taꞌpʉ toꞌ uya.
“Ɨri aꞌkwarʉ yen pen nɨ urɨ,”
taꞌpʉ Sises uya,
“ukʉipʉnʉ nama uya,
eꞌtane unama auyaꞌnokon pʉra iyesi.
Uyapurɨpɨꞌtoꞌ warinpa uya pen,
eꞌtane moro iyesi mɨrɨ iwarinpanin;
kʉrɨ rɨ kʉrɨ rɨ eseru aimenkanin.
Iꞌnapairon ekama uya ɨpɨꞌnokon;
umaimu awɨron esi yau,
iyeriꞌtoꞌ oton pen nɨ,”
taꞌpʉ Sises uya.
Mɨrɨ pɨꞌ Esuwerʉ amʉꞌ uya,
“Serɨ si ina uya iꞌtu ɨri aꞌkwarʉ yen pe ɨwesi tukaiꞌ!
Epʉraꞌan erikʉꞌpʉ,
mɨrɨ awonsiꞌkɨ puꞌkenaꞌ amʉꞌ rɨ nɨrɨ erikʉꞌpʉ,
mɨrɨ eꞌtane si ɨnʉꞌ rɨ esi yau umaimu awɨrɨ iyeriꞌtoꞌ oton pen nɨ ta auya.
Eke pe kuru peꞌ ina kʉipʉnʉ Epʉraꞌan entai ɨwesi?
Iyerikʉꞌpʉ,
mɨrɨ awonsiꞌkɨ puꞌkenaꞌ amʉꞌ rɨ nɨrɨ erikʉꞌpʉ.
Ɨnʉꞌ pe kuru ɨyeꞌkupʉ?”
taꞌpʉ toꞌ uya.
Sises uya toꞌ eikʉꞌpʉ,
“Uiwanoꞌ pe utapurɨpɨtʉ yau,
utapurɨ pe pʉra rɨ iyesi.
Ukʉipʉnʉ,
ina eꞌtoꞌ iteseꞌ pɨꞌ mʉkayatʉiꞌneꞌ uya nin uyapurɨpɨtʉ mɨrɨ.
Iꞌtu tane auyaꞌnokon pʉra rɨ,
iꞌtu uya nin.
Iꞌtunin pen urɨ ta uya yau,
kasi pe esi,
akasaꞌnokon,
eꞌtane iꞌtu uya,
imaimu awɨrɨ nɨrɨ esi.
Ɨkʉipʉnʉ kon,
Epʉraꞌan esiꞌpʉ poriꞌ pe uweyu entoꞌ oton tʉuya pɨꞌ;
mɨrɨpan uya ensaꞌ eporiꞌmaꞌpʉ,”
taꞌpʉ iya.
“50 kaisa rɨ pʉra rɨ ɨwʉipiyaai man,
mɨrɨ peꞌ eꞌtane Epʉraꞌan eneꞌpʉ auya?”
taꞌpʉ Esuwerʉ amʉꞌ uya ipɨꞌ.
“Iꞌnapairon ekama uya ɨpɨꞌnokon;
Epʉraꞌan entu rawɨrɨ rɨ,
urɨ esi!”
taꞌpʉ iya toꞌ pɨꞌ.
Mɨrɨ pɨꞌ,
tɨꞌ amukuꞌpʉ toꞌ uya ipona enoꞌmapɨꞌtoꞌ pe tʉuyaꞌnokon,
eꞌtane Sises eꞌsoꞌnamʉꞌpʉ,
itɨꞌpʉ Esuwerʉ amʉꞌ useꞌmatoꞌ,
ɨpʉrematoꞌ nono apai.